สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 8 ส.ค.60
9 ส.ค. 2560

ดัชนีดาวโจนส์ตลาดหุ้นนิวยอร์กปิดลบ เมื่อคืนนี้ (8 ส.ค.) เนื่องจากนักลงทุนวิตกกังวลเกี่ยวกับความตึงเครียดทางการเมืองระหว่างประเทศ หลังจากประธานาธิบดีโดนัลด์ ทรัมป์ แห่งสหรัฐ ได้ออกมาเตือนว่าจะตอบโต้เกาหลีเหนือด้วยวิธีการที่รุนแรง หากเกาหลีเหนือยังคงเป็นภัยคุกคามต่อสหรัฐ
ดัชนีเฉลี่ยอุตสาหกรรมดาวโจนส์ปิดที่ 22,085.34 จุด ลดลง 33.08 จุด หรือ -0.15% ดัชนี Nasdaq ปิดที่ 6,370.46 จุด ลดลง 13.31 จุด หรือ -0.21% และดัชนี S&amp;P500 ปิดที่ 2,474.92 จุด ลดลง 5.99 จุด หรือ -0.24%
 
ตลาดหุ้นยุโรปปิดบวก เมื่อคืนนี้ (8 ส.ค.) เนื่องจากการอ่อนค่าของสกุลเงินยูโรช่วยให้นักลงทุนมีมุมมองที่เป็นบวกเกี่ยวกับผลประกอบการของบริษัทส่งออกยุโรป อย่างไรก็ตาม ข้อมูลการค้าที่ย่ำแย่ของเยอรมนีได้สร้างแรงกดดันต่อตลาดในระหว่างวัน
ดัชนี Stoxx Europe 600 เพิ่มขึ้น 0.2% ปิดที่ 382.65 จุด
ดัชนี DAX ตลาดหุ้นเยอรมันปิดที่ 12,292.05 จุด เพิ่มขึ้น 34.88 จุด หรือ +0.28% ดัชนี CAC-40 ตลาดหุ้นฝรั่งเศสปิดที่ 5,218.89 จุด เพิ่มขึ้น 11.00 จุด หรือ +0.21% และดัชนี FTSE 100 ตลาดหุ้นลอนดอนปิดที่ 7,542.73 จุด เพิ่มขึ้น 10.79 จุด หรือ +0.14%
 
ดัชนีตลาดหุ้นลอนดอนปิดทำสถิติที่ระดับสูงสุดในรอบ 2 เดือน เมื่อคืนนี้ (8 ส.ค.) ด้วยอานิสงส์จากการที่สกุลเงินปอนด์อ่อนค่าลงเมื่อเทียบกับดอลลาร์ ภายหลังจากสหรัฐเปิดเผยข้อมูลตลาดแรงงานที่แข็งแกร่ง
ดัชนี FTSE 100 เพิ่มขึ้น 10.79 จุด หรือ +0.14% ปิดที่ 7,542.73 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (8 ส.ค.) เนื่องจากนักลงทุนวิตกกังวลต่อข่าวการผลิตน้ำมันเพิ่มขึ้นของลิเบีย ซึ่งได้บดบังปัจจัยบวกจากรายงานที่ว่า ซาอุดิอาระเบียจะลดการส่งออกน้ำมันในเดือนหน้า
สัญญาน้ำมันดิบ WTI ส่งมอบเดือนก.ย. ลดลง 22 เซนต์ หรือ 0.5% ปิดที่ 49.17 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 23 เซนต์ หรือ 0.4% ปิดที่ 52.14 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (8 ส.ค.) โดยได้รับแรงกดดันจากการแข็งค่าของสกุลเงินดอลลาร์ หลังจากกระทรวงแรงงานสหรัฐเปิดเผยว่า ตำแหน่งงานนอกภาคเกษตรที่เปิดรับสมัครโดยสถานประกอบการในสหรัฐนั้น พุ่งขึ้นสูงสุดในรอบ 17 ปี
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 2.10 ดอลลาร์ หรือ 0.2% ปิดที่ระดับ 1,262.60 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 13.8 เซนต์ หรือ 0.8% ปิดที่ 16.389 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 2.90 ดอลลาร์ หรือ 0.3% ปิดที่ 974.50 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 13.20 ดอลลาร์ หรือ 1.5% ปิดที่ 898.40 ดอลลาร์/ออนซ์
 
สกุลเงินดอลลาร์สหรัฐแข็งค่าขึ้น เมื่อเทียบกับยูโรและปอนด์ ในการซื้อขายที่ตลาดนิวยอร์กเมื่อคืนนี้ (8 ส.ค.) ด้วยแรงหนุนบางส่วนจากข้อมูลตลาดแรงงานที่แข็งแกร่งของสหรัฐ หลังกระทรวงแรงงานสหรัฐเปิดเผยว่า ตำแหน่งงานนอกภาคเกษตรที่เปิดรับสมัครโดยสถานประกอบการในสหรัฐ เพิ่มสูงกว่าระดับคาดการณ์ของนักวิเคราะห์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1758 ดอลลาร์ จากระดับ 1.1790 ดอลลาร์ ในขณะที่ปอนด์อ่อนค่าลงแตะ 1.2981 ดอลลาร์ จากระดับ 1.3028 ดอลลาร์ และดอลลาร์ออสเตรเลียแข็งค่าขึ้น ที่ระดับ 0.7915 ดอลลาร์ จากระดับ 0.7911 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 110.48 เยน จากระดับ 110.74 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9752 ฟรังก์สวิส จากระดับ 0.9736 ฟรังก์สวิส